Druk logo.
**Yhdet vielä** (tansk. *Druk*) on vuonna 2020 ensi-iltansa saanut tanskalainen draamakomediaelokuva, jonka on ohjannut Thomas Vinterberg sekä tähdittänyt Mads Mikkelsen, Thomas Bo Larsen, Magnus Millang ja Lars Ranthe.

*Yhdet vielä* sai maailmanensi-iltansa Toronton elokuvajuhlilla 12. syyskuuta 2020. Tanskassa se sai ensi-iltansa 24. syyskuuta 2020. Elokuva voitti parhaan vieraskielisen elokuvan Oscarin vuoden 2021 gaalassa.

Juoni
-----

*Yhdet vielä* kertoo neljästä keski-ikäisestä ystävästä, jotka työskentelevät opettajina samalla koululla. Martin (Mads Mikkelsen) käy läpi jonkinlaista keski-iän kriisiä ja yrittää turhaan luoda yhteyttä oppilaisiinsa samaistumalla. Samaan tapaan on taantunut myös hänen suhteensa vaimoonsa Trineen (Maria Bonnevie). Kolme opettajaystävystä lähtevät juhlistamaan Nikolajin (Magnus Millang) 40-vuotispäiviä ravintolaan runsaasti juoden. Puheeksi tulee psykiatri ja filosofi Finn Skårderud, jonka mukaan juominen on hyväksi. Ihanteellinen olotila vallitsee Skårderudin mukaan veren alkoholipitoisuuden ollessa 0,5 promillea ja ihmisten pitäisi ylläpitää tätä tilaa jatkuvasti. Martin ystävineen päättää kokeilla Skårderudin teoriaa alkaen seuraavasta työpäivästä.

Teoria vaikuttaa aluksi toimivan. Martin saa paremman yhteyden paitsi oppilaisiinsa, mutta myös vaimoonsa. Kokeilun jatkuessa ystävykset kohtaavat kuitenkin myös haasteita.

Näyttelijät
-----------

|  |  |  |
| --- | --- | --- |
|  Mads Mikkelsen  | … |  Martin
  |
|  Thomas Bo Larsen  | … |  Tommy
  |
|  Lars Ranthe  | … |  Peter
  |
|  Magnus Millang  | … |  Nikolaj
  |
|  Maria Bonnevie  | … |  Anika
  |
|  Susse Wold  | … |  Rektor
  |

Tuotanto
--------

Elokuvan on ohjannut tanskalainen elokuvaohjaaja Thomas Vinterberg, joka myös laati sen käsikirjoituksen yhdessä Tobias Lindholmin kanssa. Elokuvan tuottiivat Sisse Graum Jørgensen, Kasper Dissing ja elokuvayhtiö Zentropa yhteistyönä Film i Västin, Zentropa Swedenin, Topkapi Filmsin ja Zentropa Netherlandsin välillä. Tukea saatiin esimerkiksi Tanskan elokuvainstituutilta, Alankomaiden elokuvarahastolta, Eurimagesilta ja Svenska Filminstitutetilta. Elokuvan budjetti oli 33,5 miljoonaa Tanskan kruunua. Pääosaa esittää Mads Mikkelsen, joka on ennen *Yhdet vielä*-elokuvaa näytellyt myös Vinterbergin vuoden 2012 elokuvassa *Jahti*.

Elokuva kertoo tekijöidensä mukaan tanskalaisesta alkoholisuhteesta, viidenkympin villityksestä, sekä itsehillinnästä ja siitä vapautumisesta. Vinterbergin tytär kuoli auto-onnettomuudessa elokuvan kuvausten neljäntenä päivänä. Ohjaajana häntä tuurasi muutaman päivän Lindholm, mutta Vinterberg päätti palata psykiatrin neuvosta nopeasti ohjaustehtäviin.

Elokuvan näyttelijöillä oli kaikilla kokemusta humaltumisesta, jonka näytteleminen uskottavasti ei kuitenkaan ole itsestäänselvää. Näyttelijät eivät kohtauksissa ole oikeasti humalassa. Harjoituksissa he viettivät kaksi päivää juoden ja mitaten samalla omaa veren alkoholitasoaan, kuten elokuvan hahmot tekevät myös itse elokuvassa. Harjoituksen aikana heitä kuvattiin ja eri humaltumisen tason vaikutuksia tutkittiin videon kautta. Osa heistä pyöri kuvauksissa ympyrää humalan aiheuttaman epätasapainon aiheuttamiseksi ja silmien punerrus saatiin aikaan silmätipoin.

Vastaanotto
-----------

|  |  |  |
| --- | --- | --- |
| *Episodi*Marta Bałaga | 4/5 tähteä |  |
| *Film-O-Holic.com*Juuso Kilpeläinen | 4/5 tähteä |  |
| *Helsingin Sanomat*Pertti Avola | 2/5 tähteä |  |
| *Hufvudstadsbladet*Krister Uggledahl | 4/5 tähteä |  |
| *Keskisuomalainen*Jussi Virratvuori | 5/5 tähteä |  |
| *Savon Sanomat* | 4/5 tähteä |  |
| *Turun Sanomat* | 4/5 tähteä |  |
| **Keskiarvo** | 4/5 tähteä |

*Yhdet vielä* sai ensi-iltansa Toronton elokuvajuhlilla 10-19. syyskuuta 2020. Tanskassa elokuva sai ensi-iltansa 24. syyskuuta. Kotimaassaan elokuva menestyi erittäin hyvin ja sai yli 800 000 katsojaa. Elokuvan Suomen ensi-ilta oli 21. toukokuuta 2021.

Arvostelumenestystä mittaavalla Metacritic-sivustolla 29 arvostelun painotettu keskiarvo on 80. Elokuva-aiheisen Rotten Tomatoesin 185 arvostelun otoksen mukaan amerikkalaiskriitikoista 92 prosenttia antoi elokuvalle myönteisen arvion. Kyseessä on internetin yksi suosituimmista arvosteluja kokoavista sivustoista. Se kerää yhteen arvostelijoiden artikkeleita ja jakaa ne positiivisiin sekä negatiivisiin arvioihin. Näiden perusteella *Yhdet vielä* sai "Tomatometer"-arvosanakseen tuoreen punaisen tomaatin.

Euroopan elokuva-akatemian European Film Awards palkitsi elokuvan parhaan eurooppalaisen elokuvan palkinnolla 12. joulukuuta 2020. Se sai myös palkinnot parhaasta ohjauksesta, käsikirjoituksesta ja miespääosasta.

Elokuva oli vuoden 2021 Oscar-gaalassa ehdolla Parhaan ohjauksen Oscar-palkintoon ja Parhaan kansainvälisen elokuvan Oscar-palkintoon, joista se voitti jälkimmäisen.

Lähteet
-------

1. 1 2  Carving, Michael: Optagelserne til Thomas Vinterbergs "Druk" er i gang igen! *Danske Biografer*.  12.6.2020.  Arkistoitu 4.8.2020. Viitattu 22.1.2021. (tanskaksi)
2. ↑  Owen Gleiberman: ‘Another Round’ Review: Mads Mikkelsen as a Danish High-School Teacher Who Become a Drunk…On Purpose *Variety*. Viitattu 26.1.2021. (englanniksi)
3. 1 2  Another Round *Toronto International Film Festival*. Viitattu 26.1.2021. (englanniksi)
4. 1 2  Nicholas Barber: How do you act drunk on screen? *BBC Culture*. BBC. Viitattu 26.1.2021.
5. 1 2  Another Round to world premiere in Toronto Danish Film Institute. Viitattu 26.1.2021. (englanniksi)
6. ↑  Kinnunen, Kalle: Tissuttelevista opettajista kertovasta elokuvasta tuli Tanskassa ilmiömäinen hitti, mutta sen ohjaajan elämässä neljäs kuvauspäivä muutti kaiken *Helsingin Sanomat*.  12.1.2021. Viitattu 26.1.2021.
7. ↑  Avola, Pertti: Juopottelevien opettajien seura.  *Helsingin Sanomat*, 21.5.2021, s. B 4. Artikkelin verkkoversio. Viitattu 12.8.2021.
8. ↑  Uggeldahl, Krister: Om att återfå gnistan.  *Hufvudstadsbladet*, 21.5.2021, s. 26. Artikkelin maksullinen verkkoversio.. Viitattu 12.8.2021.
9. ↑  Kartastenpää, Tero: Suomen ehdokas Tove putosi Oscar-kisasta – Boratin huijauskappale "Wuhanin flunssa" ja huumoriviisu Islannista pääsivät jatkoon *Helsingin Sanomat*. Viitattu 10.2.2021.
10. ↑  Yhdet vielä Atlantic Film Finland. Viitattu 22.3.2021.
11. ↑  Another Round 2020 *Metacritic*. Viitattu 21.5.2021. (englanniksi)
12. 1 2  Another Round (Druk) 2020 *Rotten Tomatoes*. Viitattu 21.5.2021. (englanniksi)
13. ↑  Varis, Anni: "Does Megan Get Naked?" – elokuvakritiikin tavat puhua elokuvia tekevistä naisista *WiderScreen*.  29.4.2020. Filmiverkko ry. Viitattu 21.5.2021.
14. ↑  Alkoholia juovista opettajista kertova tanskalaiselokuva voitti parhaan eurooppalaisen elokuvan palkinnon *Yle uutiset*. Yleisradio. Viitattu 26.1.2021.
15. ↑  Mettänen, Heli: Tässä ovat uudet Oscar-voittajat Iltalehti. Viitattu 26.4.2021.
16. ↑  Bisset, Jennifer: Oscars 2021 results: The full list of winners, from Nomadland to Daniel Kaluuya *CNET*. Viitattu 26.4.2021. (englanniksi)

Aiheesta muualla
----------------

* Virallinen sivusto (englanniksi)
* *Yhdet vielä* Internet Movie Databasessa. (englanniksi)